Informácia

o priebehu a výsledkoch 107. zasadnutia Generálnej konferencie Medzinárodnej organizácie práce, ktoré sa uskutočnilo v Ženeve od 28. mája 2018 do 8. júna 2018

Medzinárodná organizácia práce (ďalej len „MOP“) je trojstranná (tripartitná) agentúra Organizácie Spojených národov, ktorá predkladá súčasne vládam, zamestnávateľom a pracovníkom (zamestnancom) svojich členských štátov spoločné opatrenia na podporu dôstojnej práce na celom svete. Medzi spoločné opatrenia patrí, najmä tvorba medzinárodných pracovných noriem -  dohovorov a odporúčaní MOP. Organizácia už 96 rokov pracuje pre hodnoty sociálnej spravodlivosti, má 186 členov - členských štátov.

107. zasadnutie Generálnej konferencie Medzinárodnej organizácie práce (ďalej len ”konferencia”) sa uskutočnilo v Ženeve od 28. mája 2018 do 8.  júna 2018 v Paláci národov a v budove ústredia Medzinárodného úradu práce (ďalej len MÚP) v Ženeve. Konferencia je najvyšším orgánom MOP. Slovenská republika je od 22. januára 1993 členom MOP. 

Program konferencie bol nasledovný:

Stále body programu konferencie

I.	Správy predsedu Správnej rady MÚP a generálneho riaditeľa MÚP;

II.	Program a rozpočet a iné otázky;

III.	Informácie a správy o aplikácii dohovorov a odporúčaní MOP;

Body programu zaradené samotnou konferenciou alebo Správnou radou MÚP 

IV.	Efektívna rozvojová spolupráca v rámci MOP s ohľadom na udržateľné rozvojové ciele OSN (všeobecná rozprava);

V.	Násilie a obťažovanie žien a mužov vo svete práce – normotvorná činnosť, prvé kolo diskusií v rámci procedúry dvojitej rozpravy, ktorej cieľom je prijatie nového právne záväzného dokumentu MOP na túto tému;

VI.	Opakovaná diskusia k strategickému cieľu týkajúceho sa sociálneho dialógu a tripartity, v súlade s Deklaráciou MOP o sociálnej spravodlivosti pre spravodlivú globalizáciu z roku 2008;

VII.	Abrogácia dohovorov č. 21, 50, 64, 65, 86 a 104 a odvolanie odporúčaní č. 7, 61 a 62.

	Delegácia každého členského štátu na konferencii sa skladala zo štyroch zástupcov, z ktorých dvaja boli vládni delegáti, ďalší dvaja delegáti zastupovali tak zamestnávateľov, ako aj pracovníkov (zamestnancov, odborárov) podľa článku 3 Ústavy MOP.1) Slovenskú republiku na konferencii reprezentovala delegácia v trojstrannom zložení, pričom zástupcovia sociálnych partnerov boli vybraní organizáciami zástupcov zamestnávateľov a zamestnancov, ktorí boli členmi Hospodárskej a sociálnej rady SR v čase prípravy materiálu. Postup a stanovisko vládnej časti delegácie Slovenskej republiky k navrhovaným dokumentom, ako aj zloženie delegácie, boli určené uznesením vlády SR č. 211 zo dňa 3. mája 2017.

	Otváracie plenárne zasadnutie konferencie sa konalo dňa 28. mája 2018 o 11.10 hod. v Paláci národov.

Za prezidenta konferencie bol zvolený p. Samir Murad, minister práce Jordánskeho hášimovského kráľovstva.
 
Ďalšími zvolenými predstaviteľmi konferencie sa stali viceprezidenti: za vlády: p. Elmiger (Švajčiarsko), za zamestnávateľov p. Mattar (Spojené arabské emiráty) a za pracovníkov (zamestnancov) p. Gono (Japonsko).

	Od 28. mája 2018 popoludní konferencia pokračovala zasadnutiami vo vytvorených výboroch. Na konferencii boli zriadené výbory konferencie najmä podľa jednotlivých bodov programu konferencie.

K I. bodu programu konferencie 

Diskusia o týchto dokumentoch prebiehala na plenárnom zasadnutí konferencie od 28. mája 2018 a trvala do 8. júna 2018.

Generálny riaditeľ MÚP prezentoval svoju správu, ktorá bola sprevádzaná “Dodatkom o situácii pracovníkov na okupovaných arabských územiach”. Predseda správnej rady MÚP podal správu konferencii o práci správnej rady MÚP od júna 2017 do júna 2018; správa bola sprevádzaná dodatkom, ktorý obsahoval implementačnú správu generálneho riaditeľa za roky 2016-2017.

Na segmente na vysokej úrovni výročnej Medzinárodnej konferencie práce v Ženeve s témou „Svet práce“ bolo zdôraznené, že zamestnanosť a dôstojná práca sú nevyhnutnými predpokladmi udržania mieru, stability a prosperity spoločností. Generálny riaditeľ MOP G. Ryder podčiarkol, že výskyt chudoby kdekoľvek na svete ohrozuje prosperitu v každej ďalšej krajine. Je v záujme všetkých vlád sveta presadzovať hlbšiu solidaritu vo forme zamestnanosti, dôstojnej práce, vzdelávania a bezpečnosti spoločností. Dialóg medzi sociálnymi partnermi na národnej úrovni je nevyhnutným predpokladom prechodu od konfliktov k mieru a významne zabraňuje návratu konfliktov. Vysoký komisár OSN pre ľudské práva podčiarkol synergie medzi základnými princípmi a právami v práci presadzovanými MOP a dodržiavaním ľudských práv. Zamestnanosť, inkluzívne vzdelávanie, rodová rovnosť, odstraňovanie násilia a obťažovania v práci, Agenda 2030 a SDGs, riešenie príčin konfliktov a migračných kríz, sú návodmi pre sociálnu stabilitu. Konferencia sa niesla aj v znamení prípravy storočnicovej Medzinárodnej konferencie práce v 06/2019 s témou „Budúcnosť práce“.

Na segmente na vysokej úrovni viedol tripartitnú delegáciu SR štátny tajomník Ministerstva práce, sociálnych vecí a rodiny SR I. Švejna. 
K II. bodu programu konferencie 

	Činnosť MOP je finančne zabezpečená, najmä prostredníctvom finančných príspevkov členských štátov MOP podľa schválenej príspevkovej stupnice a schváleného rozpočtu. Programy a činnosti MOP sa financujú podľa schváleného rozpočtu.
	
Podľa II. bodu programu konferencie, konferencia preskúmala finančné a správne záležitosti vo finančnom výbore vládnych zástupcov podľa rokovacieho poriadku konferencie a Finančných pravidiel MOP. Finančný výbor na svojom zasadnutí 1. a 5. júna 2018 pod vedením svojho zvoleného predsedu, p. Negash Kebret Botora (Etiópia) prerokoval  najmä stav platenia členských príspevkov do rozpočtu MOP členskými štátmi MOP. 

Členské príspevky Slovenskej republiky do medzinárodných organizácií od roku 1993 do roku 2006 vrátane uhrádzalo za všetky ministerstvá zo svojej kapitoly rozpočtu Ministerstvo zahraničných vecí SR, čo predstavovalo cca sumu 390 000 000,- Sk ročne. Členský príspevok Slovenskej republiky do rozpočtu MOP od roku 2007 uhrádza Ministerstvo práce, sociálnych vecí a rodiny SR zo svojej kapitoly rozpočtu v súlade s uznesením vlády SR č. 253 z 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií v znení uznesenia vlády SR č. 372 z 3. mája 2006.

Podiel príspevku Slovenskej republiky do rozpočtu MOP vyplýva zo stupnice (výkazu) výmerov príspevkov – príspevkovej škály pre bežný rozpočet OSN. Predmetná škála sa uplatňuje analogicky aj pre výpočet členských príspevkov štátov v iných medzinárodných organizáciách systému OSN, vrátane MOP, v závislosti od počtu členských štátov. Príspevková škála sa vypracováva podľa kritérií platobnej spôsobilosti  štátov na základe rastu ich ekonomík za príslušné obdobie a podielu príslušného štátu - Slovenskej republiky na svetovom hrubom národnom produkte.

	Členský príspevok Slovenskej republiky do rozpočtu MOP podľa schválenej príspevkovej stupnice na rok 2018 predstavoval sumu 608 036 švajčiarskych frankov a uhradil sa MÚP k 31. januáru 2018 Ministerstvom práce, sociálnych vecí a rodiny Slovenskej republiky. 

	Na práci tohto výboru sa zúčastnil len určený vládny zástupca, pretože členský príspevok do MOP platí štát (Ministerstvo práce, sociálnych vecí a rodiny SR zo svojho rozpočtu) a nie sociálni partneri. 

Podrobnosti práce výboru sú uvedené na internetovej stránke organizácie – (www.ilo.org – International Labour Conference – 107th Session – Provisional records).

K III. bodu programu konferencie 

Na prerokúvanie tejto problematiky konferencia zriadila v súlade so svojím rokovacím poriadkom výbor pre aplikáciu dohovorov a odporúčaní MOP (medzinárodných pracovných noriem) - ďalej aj „výbor“, a určení zástupcovia delegácie SR sa zúčastnili na jeho práci.
	
Výbor zvolil svojich predstaviteľov – za predsedu  výboru bol zvolený p. Rorix Nunez Morales, vládny zástupca Panamy. Za podpredsedníčku výboru za zamestnávateľov bola zvolená p. Sonia Regenbogen z Kanady, za podpredsedu výboru za pracovníkov bol zvolený p. Marc Leemans z Belgicka a za zapisovateľa p. Patrick Rochford z Írska.

V súlade s článkom 19, 22  a 35 Ústavy MOP sa od vlád členov (členských štátov MOP) požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek správnej rady MÚP stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP.

Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a konzultáciami so sociálnymi partnermi na základe požiadaviek správnej rady MÚP vypracovala za rok 2017 trinásť správ o aplikácii dohovorov MOP, ktorými je Slovenská republika viazaná, išlo o správy k týmto dohovorom MOP:

-	Dohovor MOP o vytváraní mechanizmu určovania minimálnej mzdy č. 26 z roku 1928 - č. 439/1990 Zb., 12. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o označovaní hmotnosti ťažkých zásielok prepravovaných na lodiach č. 27 z roku 1929 - č. 194/1934 Sb. z. a n., 13. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o lekárskom vyšetrení detí a mladých osôb a o ich spôsobilosti na zamestnanie v priemysle č. 77 z roku 1946 - č. 23/1981 Zb., 25. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o lekárskom vyšetrení detí a mladých osôb a o ich spôsobilosti na zamestnanie v mimopriemyselných povolaniach č. 78 z roku 1946 - č. 24/1981 Zb., 26. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o nočnej práci mladých osôb zamestnaných v priemysle (revidovaný v roku 1948) č. 90 z roku 1948 - č. 460/1990 Zb., 31. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o ochrane miezd č. 95 z roku 1949 - č. 411/1991 Zb., 32. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o mechanizme určovania minimálnej mzdy v poľnohospodárstve č. 99 z roku 1951 – č. 470/1990 Zb., 34. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o rovnakom odmeňovaní mužov a žien za prácu rovnakej hodnoty č. 100 z roku 1951 - č. 450/1990 Zb., 35. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o diskriminácii, pokiaľ ide o zamestnanie a povolanie č. 111 z roku 1958  – č. 465/1990 Zb., 37. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o minimálnom veku na prijatie do zamestnania pod zemou v baniach č. 123 z roku 1965 – dohovor sa vypovedal v dôsledku ratifikácie Dohovoru MOP o minimálnom veku na prijatie do zamestnania č. 138 z roku 1973 Slovenskou republikou - č. 507/1990 Zb., 42. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o lekárskom vyšetrení mladých osôb a o ich spôsobilosti na zamestnanie pod zemou v baniach č. 124 z roku 1965  – č. 25/1981 Zb., 43. bod oznámenia Ministerstva zahraničných vecí Slovenskej republiky č. 110/1997 Z. z.;

-	Dohovor MOP o trojstranných konzultáciách na podporu uplatňovania medzinárodných pracovných noriem č. 144 z roku 1976  - č. 32/1998 Z. z.;

-	Dohovor MOP o ochrane nárokov pracovníkov pri platobnej neschopnosti ich zamestnávateľa č. 173 z roku 1992 – č. 240/1999 Z. z.;

Pokiaľ ide o aplikáciu a dodržiavanie vyššie uvedených dohovorov zo strany Slovenskej republiky, výbor expertov pre aplikáciu dohovorov a odporúčaní nemal výhrady k ich aplikácii a dodržiavaniu. Ako bolo opakovane zdôraznené zo strany zástupcov vedenia ILO, SR si ako jedna z mála ČK ILO (cca 35% ČK) načas a v požadovanej miere plní svoje povinnosti týkajúce sa zasielania výročných správ k určeným dohovorom a odporúčaniam ILO.

Výbor po skončení svojich zasadnutí v priebehu konferencie prijal správu o svojej činnosti  a predložil ju na schválenie plenárnemu zasadnutiu konferencie. Podrobnosti práce výboru sú uvedené na internetovej stránke organizácie – (www.ilo.org – International Labour Conference – 107th Session – Provisional records).

K IV. bodu programu konferencie                                                                                                                                                                                                                                                                                                                          

	Na svojom 328. zasadnutí (október – november 2016) Správna rada rozhodla zaradiť do programu 107 GK MOP bod programu konferencie „Efektívna rozvojová spolupráca v rámci MOP s ohľadom na udržateľné rozvojové ciele OSN“ za účelom všeobecnej rozpravy.

Všeobecná rozprava ponúkla pre účastníkov jedinečnú možnosť lepšie pochopiť ako by mohla rozvojová spolupráca prispieť k udržateľnému rozvoju, hospodárskemu rastu, rastu zamestnanosti a dôstojnej práce pre všetkých. Táto všeobecná rozprava si kládla za cieľ prispieť ku globálnej diskusii o tejto téme a načrtnúť novú strednodobú stratégiu rozvojovej spolupráce po roku 2018.

Podkladom pre diskusiu bola správa pripravená MÚP, ktorá obsahovala aktuálne informácie o posledných trendoch v rámci rozvojovej spolupráce. Správa sa zamerala na témy ako podpora rozvojovej spolupráce, financovanie tejto spolupráce, prehľad vývoja rozvojovej spolupráce na regionálnej a subregionálnej úrovni. 

Podrobnosti práce výboru sú uvedené na internetovej stránke organizácie – (www.ilo.org – International Labour Conference – 107th Session – Provisional records).

K V. bodu programu konferencie 

Na svojom 107. zasadnutí konferencia preskúmala v rámci prvého kola diskusií problematiku násilia a obťažovania žien a mužov vo svete práce, s cieľom prijatia nového dohovoru. 

V tejto súvislosti pripravil MÚP novú verziu dokumentov, ktoré obsahovali text navrhovaného dohovoru. Pre potreby prvého kola diskusií v rámci dvojkolovej rozpravy, konferencia preskúmala tieto navrhované znenia a rozhodla, na základe svojej práce v tomto výbore, že nový dokument bude mať podobu právne záväzného dohovoru, ktorý bude následne otvorený na podpis a ratifikáciu.

	V rámci tohto bodu sa vládny zástupca zúčastnil na tvorbe a prijímaní pozmeňujúcich a doplňujúcich návrhov k novému dokumentu. Zástupca vládnej časti delegácie sa aktívne zapájal do formovania konečného znenia navrhovaných zmien tohto dokumentu a taktiež presadzoval prijatie záverov, ktoré vyplynú z práce tohto výboru. Druhé kolo diskusií k tomuto dohovoru sa uskutoční počas nasledujúcej Generálnej konferencie v roku 2019, pričom táto bude predstavovať mimoriadne významné jubileum MOP – výročie stého založenia organizácie. Prijatie tohto dohovoru počas konania storočnicového zasadnutia bude predstavovať slávnostný prvý krok k novému smerovaniu organizácie do ďalších rokov.
	
Podrobnosti práce výboru sú uvedené na internetovej stránke organizácie – (www.ilo.org – International Labour Conference – 107th Session – Provisional records).

K VI. bodu programu konferencie

Na svojom 328. zasadnutí (október - november 2016) Správna rada rozhodla o zaradení opakovanej diskusie k strategickému cieľu týkajúceho sa sociálneho dialógu a tripartity, v súlade s Deklaráciou MOP o sociálnej spravodlivosti pre spravodlivú globalizáciu z roku 2008 do programu zasadnutia. Konferencia bola vyzvaná zhodnotiť dopady uvedenej deklarácie, najmä rozsah, v akom sa v jednotlivých členských štátoch uplatňuje jeden zo štyroch kľúčových princípov MOP, teda sociálny dialóg. Ostatnými kľúčovými princípmi sú: zamestnanosť, sociálna ochrana a základné princípy a práva pri práci.

Cieľom diskusie bolo najmä lepšie pochopiť vývoj v tejto oblasti v jednotlivých štátoch, ako aj potreby štátov s ohľadom na spomenuté princípy s cieľom dohody na príprave novej rezolúcie, ktorá by určila priority a poskytla podporu pre koncipovanie nového akčného plánu týkajúceho sa základných princípov a práv v práci na nasledujúce obdobie. Výsledkom diskusií bola rezolúcia, ktorá nadväzuje na závery z roku 2013 a vyzdvihuje témy ako podpora soc. dialógu a kolektívneho vyjednávania, nové formy zamestnania a podpora participácie žien.

Podrobnosti práce výboru, ako aj rozhodnutie a závery sú uvedené na internetovej stránke organizácie – (www.ilo.org – International Labour Conference – 107th Session – Provisional records).

K VII. bodu programu konferencie

	Na svojom 328. zasadnutí (október - november 2016) Správna rada rozhodla o zaradení bodu týkajúceho sa abrogácie nasledujúcich dohovorov a odporúčaní: Dohovor MOP o zjednodušení inšpekcie vysťahovalcov na palube lode č. 21 z roku 1926; Dohovor č. 50 týkajúci sa najímania pôvodného a kmeňového obyvateľstva do zamestnania z roku 1936; Dohovor č. 64 týkajúci sa pracovných zmlúv pôvodného a kmeňového obyvateľstva z roku 1939; Dohovor č. 65 týkajúci sa zrušenia postihov pre pôvodné a kmeňové obyvateľstvo z roku 1939; Dohovor č. 86 týkajúci sa pracovných zmlúv pôvodného a kmeňového obyvateľstva z roku 1947; a Dohovor č. 104 týkajúci sa zrušenia postihov pre pôvodné a kmeňové obyvateľstvo z roku z roku 1955; Odporúčanie č. 7 o pracovnom čase rybárskom priemysle z roku 1920; Odporúčanie č. 61 o migrácii za zamestnaním z roku 1939; a Odporúčanie č. 62 o migrácii za zamestnaním (Spolupráca medzi štátmi) z roku 1939.

	V zmysle ustanovení Ústavy MOP je konferencia oprávnená dvojtretinovou väčšinou a na základe odporúčania Správnej rady rozhodnúť o abrogácii vybraných dohovorov v prípade, ak je zjavné, že tieto dohovory stratili svoj význam s ohľadom na spoločenské zmeny, ktoré od ich prijatia nastali, resp. ak boli nahradené novšími a podrobnejšími dokumentmi.

	V súlade s čl. 19 ods. 9 Ústavy MOP, abrogácia znamená úplné odstránenie právnych účinkov a vzťahov vyplývajúcich z daného dokumentu.

	Z týchto dokumentov je SR viazaná Dohovorom MOP o zjednodušení inšpekcie vysťahovalcov na palube lode č. 21 z roku 1926 (Ženeva, 5. júna 1926, 29. decembra 1927, 1. januára 1993, č. 181/1928 Sb. z. a n., 11. bod oznámenia Ministerstva zahraničných vecí Slovenskej republiky č. 110/1997 Z. z.), avšak vzhľadom na jeho vecné zameranie sa v súčasnosti už neuplatňuje.
	
Ďalšie výbory konferencie:

Mandátový výbor konferencie pozostáva z jedného vládneho delegáta, z jedného delegáta za zamestnávateľov a jedného delegáta za pracovníkov, ktorých menuje konferencia. Mandátový výbor sa schádza na uzavretých zasadnutiach a jeho zodpovednosť zahŕňa:

– preskúmavanie akreditačných listín, ako aj akékoľvek námietky týkajúce sa akreditačných listín delegátov a ich poradcov a tiež aj neuloženie akreditačných listín delegáta za zamestnávateľov a delegáta za pracovníkov (článok 5 odsek 2 a článok 26 Rokovacieho poriadku konferencie),
– posudzovanie sťažností k nedodržiavaniu článku 13 odseku 2 písm. a) Ústavy MOP (platba výdavkov trojstrannej delegácie) (článok 26 Rokovacieho poriadku konferencie),
– monitorovanie každej situácie pokiaľ ide o porušovanie ustanovení článku 3 alebo článku 13 odseku 2 písm. a), o ktorom konferencia požadovala správu (článok 26 Rokovacieho programu konferencie),
– určovanie požadovanej uznášaniaschopnosti pre platnosť hlasovaní vykonaných konferenciou (článok 20 odsek 1 Rokovacieho poriadku konferencie).

Výberový výbor konferencie je zložený z 28 členov vymenovaných vládnou skupinou, zo 14 členov vymenovaných skupinou za zamestnávateľov a zo 14 členov vymenovaných skupinou za pracovníkov (zamestnancov). Jeho zodpovednosť zahŕňa zariaďovanie programu konferencie, určovanie času a programu plenárnych zasadnutí konferencie a konanie v mene svojich každých iných rutinných otázok. Od roku 1996 reformami konferencie väčšina týchto úloh bola zverená predstaviteľom výboru, a preto s výnimkou, ak výberový výbor konferencie je vyzvaný posúdiť špecifické otázky, bežne zasadne len raz na začiatku konferencie.

	Finančné výdavky spojené s účasťou trojstrannej delegácie SR na konferencii

Výdavky trojstrannej delegácie SR na konferencii sa uhradili z rozpočtu kapitoly Ministerstva práce, sociálnych vecí a rodiny SR, v ktorej boli rozpočtované. Cestovné výdavky a výdavky spojené s pobytom na konferencii časti delegácie SR za zamestnávateľov, ako aj časti delegácie SR za zamestnancov (pracovníkov) sa uhradili taktiež z rozpočtu kapitoly MPSVR SR. Slovenská republika je členom MOP ako štát, a preto sa uvedené výdavky v tomto prípade uhradili v súlade s čl. 13 ods. 2 písm. a) Ústavy MOP. Cestovné výdavky a výdavky spojené s pobytom delegátov (náhradných delegátov, poradcov) vládnej časti delegácie SR hradí príslušné ministerstvo alebo ústredný orgán štátnej správy SR podľa toho, ku ktorému ministerstvu alebo ústrednému orgánu štátnej správy SR je vymenovaný vládny delegát (náhradný delegát, poradca) v služobnom alebo obdobnom vzťahu.

Celkové zhodnotenie účasti trojstrannej delegácie SR na konferencii

Členovia delegácie SR sa aktívne zúčastnili príslušných zasadnutí konferencie a tým, že Slovenská republika je členským štátom EÚ, členovia delegácie SR v jednotlivých výboroch konferencie spoluvytvárali stanoviská a pripomienky k predmetnej problematike v mene EÚ spolu s členmi delegácií ostatných členských štátov EÚ, a tak prispeli k rozvoju kultúry pracovných a sociálnych vzťahov.